ELTOS ŽINIOS, 1995.08.07 
k LANDSBERGIS PRIMENA APIE VAKUOJANČIAS VIETAS SEIME 

Dešiniosios opozicijos lyderis Vytautas Landsbergis 
neatmeta tikimybės, kad Seimas savo kadenciją baigs nevisos 
sudėties. Jo įgaliojimai baigiasi kitų metų rudenį. 

Seime šiuo metu yra dvi vakuojančios vietos. Pernai mirė 
Seimo narys Juozas Bastys, o prieš dvi savaites - Juozas 
Bulavas. Jie buvo išrinkti pagal LDDP sąrašą. 

Pagal Seimo rinkimų įstatymą nesančio Seimo nario vietą 
užima kitas partiniame sąraše buvęs kandidatas. Tačiau LDDP 
rinkiminis sąrašas pasibaigė (jame buvo 73 kandidatai). 

V.Landsbergis pirmadienį spaudos konferencijoje priminė, 
kad tokiu atveju vieta Seime atitenka partijai, kuri turi 
didžiausią balsų likutį. Jis sutiko, jog Seimo rinkimų įstatymo 
nuostatą, reglamentuojančią vietų paskirstymą pagal kvotas ir 
balsų likučius reikia patobulinti, dėl to Tėvynės sąjungos 
frakcija pateikė pasiūlymus. Tačiau bet kuriuo atveju aišku, 
jog tie du mandatai turi tekti ne LDDP, sakė V.Landsbergis. 

Dėl šios priežasties, jo nuomone, Seimo dauguma stengsis, 
kad Seimas nebūtų papildytas naujais nariais. Likus kokiam 
pusmečiui iki naujų rinkimų LDDP frakcija, galimas dalykas, 
balsuos, jog papildymas nebūtinas, teigė jis. 

iuo metu Seime yra 139 nariai. Pagal Konstituciją jų turi 
būti 141. 
TAUTININKAI RAGINA AKTYVIAU SIEKTI NARYSTĖS NATO 
Viltis, kad Lietuvos saugumas padidės jai tapus Europos 
Sąjungos asocijuota ar net tikrąja nare, Lietuvių tautininkų 


sąjungos pirmininkas Rimantas Smetona pavadino iliuzinėmis. 
Saugumą gali garantuoti gali tiktai NATO, todėl Lietuva privalo 
atkakliai siekti narystės šioje organizacijoje, teigė jis 


pirmadienį įvykusioje spaudos konferencijoje. 

R.Smetonos nuomone, reikia panaudoti diplomatines galimybes 
bei dalyvavimą tarptautinėse organizacijose, kad į NATO būtų 
priimtos visos "postsovietinės šalys nuo Estijos iki 
Albanijos". Tai, sakė jis, galėtų būti padaryta vienkartiniu 
aktu. 

Tautininkų sąjungos vadovas apgailestavo, kad praktiškai 
nėra politinio ir gynybinio bendradarbiavimo tarp Vidurio 
Europos šalių. Jis sustiprintų šių šalių, tarp jų ir Baltijos 
valstybių, saugumą, kol NATO plėtimo galimybės 
tebediskutuojamos ir narystė, pasak R.Smetonos, gali būti 
atidėta ilgesniam laikui. 

PERŽIŪRĖTOS VALSTYBINĖS PENSIJOS: NUOPELNŲ PAKAKO NE VISIEMS 
Lietuvos Respublikos pirmojo laipsnio valstybinę pensiją, 
kuri skiriama už didelius nuopelnus valstybei ir yra 320 litų, 

Lietuvoje gauna 161 buvęs personalinis pensininkas. Iš viso, 
remdamasi Valstybinių pensijų įstatymu, Lietuvos Respublikos 
pirmojo ir antrojo laipsnių valstybinių pensijų skyrimo 
komisija prie Socialinės apsaugos ir darbo ministerijos 
peržiūrėjo 2522 personalinių pensijų bylas, iš kurių dar 1670 
buvusių personalinių pensininkų pasiūlė skirti antrojo laipsnio 
valstybines pensijas (160 Lt). Komisijos sprendimu 700 asmenų, 
kuriems "nepakako nuopelnų", valstybinės pensijos nebuvo 
paskirtos. 

Pasak Socialinės apsaugos ir darbo ministerijos pareigūnų, 
pirmojo ir antrojo laipsnio valstybinės pensijos buvo 
paskirtos žymiems rašytojams, poetams, aktoriams, architektams, 
visuomenės veikėjams ir kitiems Lietuvai nusipelniusiems 
žmonėms. 880 antrojo laipsnio valstybinių pensijų paskirta motinoms, 
išauginusioms ir gerai išauklėjusioms dešimt ir daugiau vaikų. 


